
BOSNA I HERCEGOVINA

REPUBLIKA SRPSKA

OSNOVNI SUD U TESLIĆU

BROJ: 87 0 K 041152 23 K                                           Pravosnažna 27.08.2026. godine
Теslić, 30.12.2024. godine
U IME REPUBLIKE SRPSKE!


Osnovni sud u Tesliću, u vijeću sudija, Kasima Hajdarevića, kao predsjednika vijeća, Ljiljane Mikanović i Milene Đekanović, kao članova vijeća, uz učešće Branke Stevanović, kao zapisničara, u krivičnom predmetu protiv optuženog M.S., zbog krivičnog djela nasilje u porodici ili porodičnoj zajednici iz člana 190. st. 3. u vezi sa st. 1. Krivičnog zakonika Republike Srpske, po optužnici Okružnog javnog tužilaštva u Doboju broj T15 0 KT 0037262 23 od 06.06.2023. godine, nakon glavnog, usmenog i javnog pretresa, održanog dana 27.12.2024. godine u prisustvu Okružnog javnog tužioca Neđe Đurića, branioca optuženog Miroslava Janjić advokata iz Teslića i optuženog lično, donio je dana 30.12.2024. godine i istog dana javno objavio sljedeću
PRESUDU

OPTUŽENI: M.S., sin V. i majke M. rođena P., rođen [...]. godine u T., nastanjen u T. u ulici [...], pismen, sa završenom VSS, po zanimanju [...], oženjen, otac dvoje maloljetne djece, srednjeg imovnog stanja, po nacionalnosti Srbin, državljanin RS-BiH, do sada neosuđivan, JMB:[...],
OSLOBAĐA SE OD OPTUŽBE 

da je:
dana 09.05.2023. godine oko 10,30 časova, u ulici K. u T., u stanu u kojem živi zajedno sa suprugom S.S.K. i dvoje maloljetne djece, u prisustvu maloljetne djece starosti mldb. 1.[...] i mldb.2. [...], promjenom nasilja ugrozio spokojstvo i tjelesni integritet člana svoje porodice S.S.K., tako što je nakon kraće prepirke sa svojom suprugom oštećenom S.S.K, u prostoriji kuhinje otvorenim dlanom oštećenoj zadao jedan udaraca u predjelu desnog obraza, te je rukama uhvatio u predjelu vrata snažno stiskajući, da bi potom, nakon što je oštećena otišla u prostoriju dnevnog boravka, prišao oštećenoj te joj iz ruku istrgao staklenu policu od frižidera, a potom je rukama uhvati za vrat i izgurao iz stana, te zaključao ulazna vrata, nanijevši na takav način oštećenoj tjelesne povrede u vidu površinske povrede podlaktice, površinske povrede drugih dijelova glave i otvorene rane usne i usta,

dakle, primjenom nasilja ugrozio spokojstvo i tjelesni integritet člana svoje porodice, a djelo je učinjeno u prisustvu djeteta,

čime je učinio krivično djelo nasilje u porodici ili porodičnoj zajednici iz člana 190. st. 3. u vezi sa st. 1. Krivičnog zakonika Republike Srpske.

Troškovi krivičnog postupka padaju na teret budžetskih sredstava suda. 
Obrazloženje

Okružno javno tužilaštvo u Doboju, u daljem tekstu optužba, optužnicom broj T15 0 KT 0037262 23 od 06.06.2023. godine, optužilo je M.S., u daljem tekstu optuženi, zbog osnovane sumnje da je učinio krivično djelo nasilje u porodici ili porodičnoj zajednici iz člana 190. st. 3. u vezi sa st. 1. Krivičnog zakonika Republike Srpske (“Službeni glasnik RS”, broj 64/17, 15/21, 89/21 i 73/23), u daljem tekstu KZ RS, činjenično opisano u izreci presude. 
Optužnica je potvrđena 15.6.2023. godine, a na ročištu za izjašnjenje o krivnji održanom 2.2.2024. godine optuženi se izjasnio da nije kriv, zbog čega je predmet proslijeđen vijeću u svrhu zakazivanja glavnog pretresa, u smislu čl. 244. Zakona o krivičnom postupku Republike Srpske (“Službeni glasnik RS”, br. 53/12, 91/17, 66/18 i 15/21), u daljem tesktu ZKP RS.


Optužba je u postupku bila stanovišta da je izvedenim dokazima, kako subjektivne tako i objektivne prirode, dokazala da je optuženi učinio djelo koje mu se optužnicom stavalja na teret, predlažući sudu da ga proglasi krivim i kazni u skladu sa zakonom. 


S druge strane, odbrana optuženog je bila na suprotnom stanovištu, da optužba nije dokazala da je optuženi učinio krivično djelo za koje je optužen. Odbrana ističe kako je optužba ostala uskraćena za svjedočenje S.S.K. i Z.K., koje su koristile zakonsko pravo da ne svjedoče, time ni dokazane relevantne činjenice koje bi potkrepljivale optužnicu, budući da nema drugih dokaza o tome da li je i na koji način došlo do fizičkog sukoba o kojem je u optužnici riječ, mjestu gdje se odigrao navedeni događaj, prisustvu djece tom događaju i drugim relevantnim činjenicama. U odsustvu dokaza, po mišljenju odbrane optuženog, optužba pribjegava indicijalnom dokazivanju na način da kumulacijom indicija utvrdi da je optuženi učinilac navedenog krivičnog djela. Odbrana ističe da nema dokaza da su događaju prisustvovala djeca iako se optuženi tereti za kvalifokavani oblik  predmetnog krivičnog djela da je isto učinjeno u prisustvu djece. 


Odbrana optuženog se protivila izvođenju dokaza uvidom i čitanjem službene zabilješke Policijske stanice Teslić broj 14-1/01-1389/23 od 09.05.2023. godine jer se u istoj interpretira razgovor svjedoka i optuženog i oštećene i da je isti pribavljen suprotno odredbama čl. 227. u vezi čl. 143. i 151. ZKP RS-a tj. u istoj se dokumentuje informativni razgovor van procesnih standarda i nije dokazna radnja. Jednako tako, odbrana optuženog se protivila i saslušanju svjedoka, policijskih službenika jer su isti na lice mjesta pristupili kao ovlaštena službena lica i tom prilikom sa učesnicima događaja obavili razgovor suprotno gore navedenim zakonskim odredbama. Međutim, sud je izveo ove dokaze na glavnom pretresu, budući da su isti kao takvi predloženi u potvrđenoj optužnici.

Na glavnom pretresu koji je zaključen dana 27.12.2024. godine izvedeni su dokazi optužbe: saslušanje vještaka D. N., svjedoka A. M. i M. D. i čitaje i uvid u materjalne dokaze Službenu zabilješku Policijske stanice Teslić broj 14-1/01-1389/23 od 09.05.2023. godine, Nalaz i mišljenje JZU Dom zdravlja „Sveti Sava“ Teslić od 09.05.2023. godine, Zapisnik o dobrovoljnoj predaji predmeta Policijska stanica Teslić broj 14/1/01-46/23 od 10.05.2023. godine, Potvrdu o dobrovoljnoj predaji predmeta Policijska stanica Teslić broj 14-1/01-46/23 od 10.05.2023. godine, Potvrdu o predaji predmeta Policijska stanica Teslić od 11.05.2023. godine, Naredbu o čuvanju i deponovanju dobrovoljno predati predmeta Osnovni sud u Tesliću broj 87 0 K 5421 Kpp od 11.05.2023. godine,  Potvrdu o lišenju slobode Policijska stanica Teslić broj 14-1/01-47/23 od 09.05.2023. godine, Potvrda o otpustu lica lišenog slobode Policijska stanica Teslić broj 14-1/01-47/23 od 10.05.2023. godine, Procjenu rizika Policijske stanice Teslić broj 14-1/01-230.2-104/23 od 24.05.2023. godine, Mišljenje Centra za socijalni rad Teslić broj 14-552-1057/23 od 17.05.2023. godine, Izvod iz kaznene evidencije Policijske stanice Teslić 14-1/01-234.8-48/23 pd 11.05.2023. godine. Optuženi u svoju odbranu nije izvodio dokaze.

Svjedoci, Z. K., tašta optuženog i oštećena S.S.K., supruga optuženog, čije saslušanje je takođe predloženo optužnicom, nakon što su upoznate sa odredbom čl. 148. ZKPRS-a, odbile su svjedočenje.


Cijeneći sve izvedene dokaze pojedinačno i u njihovoj međusobnoj vezi, sud smatra da optužba nije dokazala da je optuženi učinio djelo koje mu je optužnicom stavljeno na teret.

Među strankama nije sporno da optuženi sa suprugom S.S.K. živi u T., sa njihovih dvoje maloljetne djece, u stanu u ulici [...]; da su policijski službenici Policijske stanice Teslić 09.05.2023. godine postupali po prijavi o događaju Z. K., da optuženi tuče njenu kćerku oštećenu S.S.K., izašli na lice mjesta i sa istima obavili razgovor a potom i postupili po nalogu šefa smjene i usmenoj naredbi tužioca i optuženog u 11:40 sati lišili slobode zbog osnova sumnje da je počinio krivično djelo nasilje u porodici ili porodičnoj zajednici iz čl. 190. KZRS-a; da je kod oštećene istog dana dežurni ljekar hitne medicinske pomoći konstatovao tjelesne povrede u vidu površinske povrede podlaktice, površinske povrede drugih dijelova glave i otvorene rane usne i usta; dok je optuženi nakon kriminalističke obrade, otpušten na slobodu sutrdan, 10.5.2023. godine u 7:30 sati.


Nespornu činjenicu o povredama oštećene dokazuju i nalaz i mišljenja JZU Dom zdravlja „Sveti Sava“ Teslić od 09.05.2023. godine kao i iskaz vještaka D.N. 


Iz nalaza i mišljenja od 9.5.2023. godine proizilazi da su kod oštećene 9.5.2023. godine konstatovane povrede oguljotina sa crvenilom i modricom u sredini veličine oko 5×6 cm na desnoj podlaktici, crvenilo desnog obraza, crvenilo sa spoljašnje strane vrata i manja ogrebotina oko 2 cm, rasjekotina unutrašnjeg ugla usne desno veličine oko 1 cm, te da je ista uplakana i uznemirena. Vještak sudske medicine D. N., nakon uvida u nalaz i mišljenje JZU Dom zdravlja „Sveti Sava“ Teslić od 09.05.2023. godine, iskazuje da se na osnovu ovog medicinskog dokumenta utvrđuje da su kod oštećene konstatovane povrede nagnječenje u regiji desne podlaktice veličine oko 5x6 cm, ogrebotina sa spoljašnje strane vrata dužine oko 2 cm i najvjerovatnije prskotina unutrašnjeg ugla usne na desnoj strani veličine oko 1 cm, da svaka od ovih povreda pojedinačno kao i u skupnom dejstvu imale su osobinu tjelesne povrede a nastale su djelovanjem tupo tvrde mehaničke sile. Udarac u predjelu desne podlaktice u regiji unutrašnjeg desnog ugla usne podoban je za nastanak ovih povreda dok bi ogrebotina u regiji vrata mogla nastati djelovanjen nokta grebanjem noktom po regiji vrata. Fizički sukob između dvije osobe je sasvim podoban za nastanak opisanih povreda. 


U vezi sa među strankama nespornim činjenicama su i izvedeni materijalni dokazi optužbe: zapisnik o dobrovoljnoj predaji predmeta Policijska stanica Teslić broj 14/1/01-46/23 od 10.05.2023. godine, potvrda o dobrovoljnoj predaji predmeta Policijska stanica Teslić broj 14-1/01-46/23 od 10.05.2023. godine, potvrda o predaji predmeta Policijska stanica Teslić od 11.05.2023. godine, naredba o čuvanju i deponovanju dobrovoljno predati predmeta Osnovni sud u Tesliću broj 87 0 K 5421 Kpp od 11.05.2023. godine,  potvrda o lišenju slobode Policijska stanica Teslić broj 14-1/01-47/23 od 09.05.2023. godine, potvrda o otpustu lica lišenog slobode Policijska stanica Teslić broj 14-1/01-47/23 od 10.05.2023. godine i izvod iz kaznene evidencije Policijske stanice Teslić 14-1/01-234.8-48/23 od 11.05.2023. godine.

Iz procjene rizika Policijske stanice Teslić broj 14-1/01-230.2-104/23 od 24.05.2023. godine, sačinjene od strane policijskog službenika Lj. J. odobrene od strane komandira stanice M. S., sa mišljenje Centra za socijalni rad Teslić broj 14-552-1057/23 od 17.05.2023. godine, proizilazi da postoji nizak rizik od ponavljanja nasilja, da su oštećena i optuženi uspostavili ponovni kontakt i da između njih nakon toga nema problema.


Navedene dokaze sud je prihvatio kao vjerodostojne i istinite; materijalne dokaze kao javne isprave u skladu sa zakonskom pretpostavkom istinitosti onoga što se u njima tvrdi a što u postupku nije dovedeno u pitanje, a iskaz i mišljenje vještaka D. N., vjerodostojnim, profesionalnim i utemeljenim, datim u skladu sa pravilima struke i materijalnim dokazima, prija svega nalazom i mišljenjem od 9.5.2023. godine.


Stranke se spore o tome da li je optuženi na način opisan u optužnici primjenio nasilje, ugrozio spokojstvo i tjelesni integritet svoje supruge u prisustvu njihove maloljetne djece, odnosno da li je u prisustvu maloljetne djece, nakon kraće prepirke sa suprugom oštećenom S.S.K., u prostoriji kuhinje otvorenim dlanom oštećenoj zadao jedan udaraca u predjelu desnog obraza, te je rukama uhvatio u predjelu vrata snažno stiskajući, da bi potom, nakon što je oštećena otišla u prostoriju dnevnog boravka, prišao oštećenoj te joj iz ruku istrgao staklenu policu od frižidera, a potom je rukama uhvati za vrat i izgurao iz stana, te zaključao ulazna vrata.

Sud je posebno cijenio dokaze u vezi činjenica o kojima se stranke spore.

Tako, M. D., policijski službenik na glavnom pretresu iskazuje, da su on i kolega A. M., postupajući po prijavi, bili na licu mjesta u stanu gdje optuženi i oštećena žive sa djecom, da su u stanu bila i maloljetna djeca starosti [...] i da im je oštećena u neformalnom razgovoru rekla da je u jutarnjim časovima između njih došlo do nesuglasica, da je optuženi oštećenu udario jednom otvorenom pesnicom u desni obraz, što je optuženi negirao, da se kod oštećene vidjelo crvenilo u predjelu desnog obraza i na ruci, nakon čega su oštećenu uputili u Dom zdravlja, a optuženi sa njima potom otišao u Policijsku stanicu. Cijelo vrijeme dok su oni boravili u stanu, prijaviteljica majka od oštećene se nalazila u haustoru ispred. Svjedok iskazuje i da su o postupanju sačinili službenu zabilješku, a nakon predočavanja službene zabilješke br. 14-1/011389/23 od 9.5.2023. godine, potvrđuje svoj potpis na istoj.

Svjedok A. M., u bitnom, potvrđuje iskaz svjedoka M. D., da su njih dvojica postupali po prijavi majke oštećene da njezin zet tuče njenu ćerku u njihovom stanu. U stanu na licu mjesta su zatekli optuženog i oštećenu, s kojima su obavili preliminarni informativni razgovor u kojem su isti izjavili da su se svađali i da je došlo do fizičkog napada, odnosno da je optuženi jednom udario suprugu-oštećenu S., koja je bila uzrujana i, koliko se sjeća, imala crvenilo na licu ili na vratu. Svjedok izjavljuje da optuženi, u neformalnom razgovoru sa njima, nije negirao navode oštećene da ju je udario, odnosno rekao je da jeste u revoltu. Svjedok je siguran da je tokom njihovog boravka u stanu bilo prisutno jedno dijete. I ovaj svjedok potvrđuje da je o postupanju sačinjena službena zabilješka, a nakon što mu je predočena službena zabilješke br. 14-1/011389/23 od 9.5.2023. godine, takođe potvrđuje svoj potpis na istoj, navodeći da oni nisu uzimali izjave od optuženog i oštećene niti sačinjavali zapisnike o tim izjavama, već da je to činio inspektor.

U službenoj zabilješci br. 14-1/011389/23 od 9.5.2023. godine, koju su sačinili policijski službenici A.M. i M.D., u odnosnom dijelu, konstatuje se da je ista napisana u prostorijama PS Teslić u vezi postupanja po prijavi Z.K. koja je prijavila da njen zet tuče njenu kćerku u njihovom stanu u T., u ulici [...]. U istoj se dalje navodi da su sačinioci služebene zabilješke dana 9.5.2024. godine oko 10:45 časova od strane šefa smjene upućeni na lice mjesta, po navedenoj prijavi, gdje su pronašli optuženog i oštećenu i da su im isti u rezagovoru izjavili da je u jutarnjim časovima između njih došlo do svađe u kojoj je optuženi oštećenoj zadao jedan udarac otvorenom šakom u predjelu desnog obraza, da je kod iste bilo vidljivo crvenilo na desnom obrazu, vratu i predjelu desne ruke od zgloba šake do lakta. U ovoj zabilješci se dalje navodi da se ovaj događaj desio u njihovom stanu u prisustvu njihove dvoje maloljetne djece i da optuženi ne negira da je oštećenu jedan puta udario otvorenom šakom dok se za ostale povrede oštećene ne sjeća da joj ih je nanio.

Činjenica je, dakle, da navedeni svjedoci u svojim izjavama datim na glavnom pretresu, potvrđuju da su oni sačinili službenu zabilješku od 9.5.2023. godine, nakon postupanja po prijavi u kojoj se konstatuje kako optuženi, u neformalnom razgovoru sa njima na licu mjesta, nesposredno nakon što se predmetni događaj desio, nije negirao da je oštećenu jedan puta udario otvorenom šakom. S tim u vezi, svjedok M. D., izjavljuje da je u tom neformalnom razgovoru sa optuženim i oštećenom, optuženi negirao tvrdnju oštećene da ju je udario otvorenom pesnicom u desni obraz, dok svjedok A. M. izjavljuje kako optuženi, zapravo, nije negirao navode oštećene da ju je udario, odnosno da je rekao kako ju je udario, u revoltu.

Iz ovih dokaza, kao ključnih dokaza optužbe, nije se mogla na pouzdan način utvrditi sporna relevantna činjenica da li je optuženi, pa i u takvom neformalnom razgovoru sa policijskim službenicima, potvrdio ili negirao da je udario oštećenu, budući da su navedeni dokazi, predmetna službena zabilješka i iskazi ovih svjedoka, međusobno kontradiktorni tj. u zabilješci se konstatuje da optuženi to „ne negira“, svjedok M. D. iskazuje da je „negirao“ a svjedok A. M. da je rekao da ju je udario. Isto važi i za spornu činjenicu da li su događaju bila prisutna maloljetna djeca optuženog i oštećene. Obojica svjedoka potvrđuju da su maloljetna djeca bila prisutna prilikom njihovog dolaska na lice mjesta (A.M. je siguran za jedno dijete), dok se u službenoj zabilješci od 9.5.2023. godine navodi da su optuženi i oštećena u razgovoru sa njima potvrdili da se događaj desio u njihovom stanu u prisustvu njihove maloljetne djece.


Jasno je da ovi svjedoci nisu neposredni očevici samog događaja, već svoje iskaze baziraju na, kako navode, preliminarnom i neformalnom razgovoru sa optuženim odnosno oštećenom, dakle, posredno. Kako optuženi nije izvodio dokaze u svoju odbranu a oštećena koristila zakonsko pravo da ne svjedoči, to sud, u nedostatku drugih neposrednih i objektivnijih dokaza koji bi ih potvrdili ili opovrgli, nije ni mogao ispitati istinitost iskaza svjedoka policijskih službenika, u skladu sa načelom kontradiktornosti i time na nesporan način utvrditi ove sporne činjenice. Ovo posebno i imajući u vidu odredbu čl. 226. ZKPRS-a kao i činjenicu da se radi o svjedocima koji su policijski službenici Policijske stanice Teslić koji po prirodi posla mogu postupati i preduzimati radnje po nalozima ovlaštenih službenih lica čije postupanje nadzire tužilac.


Osim toga, činjenica je da službena zabilješka kao takva nije zakonom previđena kao radnja dokazivanja, odnosno da se svjedoci policijski službenici M. D. i A. M. u svojim iskazima pozivaju na razgovor obavljen sa optuženim prilikom postupanja po prijavi na licu mjesta u kojem je on, navodno, priznao da je udario oštećenu, bez dokaza da je prethodno poučen o pravima u smislu odredbe čl. 143. ZKP RS-a, pa sud ove dokaze, prihvatajući prigovore odbrane optuženog, službenu zabilješku od 9.5.2023. godine i iskaze navedenih svjedoka nije ni mogao prihvatiti vjerodostojnim u pogledu činjenice da je optuženi udario oštećenu otvorenom šakom u predjelu lica kao ni prisustvu maloljetne djece samom događaju. 

Sud je imao u vidu i činjenice da se u nalazu i mišljenju JZU Dom zdravlja „Sveti Sava“ Teslić od 09.05.2023. godine, pored povreda oštećene, konstatuje i da je oštećena navela da je ove povrede zadobila od strane supruga odnosno da je u procjeni rizika od 24.5.2023. godine u rubrici vrsta nasilja dat opis događaja tako da se navodi da je optuženi, u prisustvu njihove maloljetne djece, udario oštećenu otvorenim dlanom (šamarom) u predjelu desnog obraza. Imajući u vidu prirodu i svrhu ovih materijalnih dokaza tj. činjenicu da se radi o nalazu ljekara sačinjenom prilikom pregleda oštećene odnosno procjeni rizika po prijavi nasilja u porodici u skladu sa posebnim zakonom o zaštiti od nasilja u porodici, sud iste ne nalazi podobnim za dokazivanje ovih činjenica u ovom krivičnom postupku čiji predmet je odlučivanje i o činjeničnim aspektima optužnice što uključuje stepen izvjesnosti utvrđenih činjenica van razumne sumnje. 

Zakonski opis krivičnog djela nasilje u porodici ili porodičnoj zajednici iz čl. 190. st. 1. u vezi st. 3. KZ RS-a glasi: „Ko primjenom nasilja, prijetnjom da će napasti na život ili tijelo, drskim ili bezobzirnim ponašanjem ugrožava spokojstvo, tjelesni integritet ili duševno zdravlje člana svoje porodice ili porodične zajednice kazniće se novčanom kaznom ili kaznom zatvora do tri godine(…). Ako je usljed djela iz st. 1. i 2. ovog člana nastupila teška tjelesna povreda ili teško narušavanje zdravlja ili su djela učinjena prema djetetu ili u prisustvu djeteta, učinilac će se kazniti kaznom zatvora od dvije do deset godina.


Slijedom navedenog, i pored izvedenih dokaza optužbe označenih naprijed, sud je ostao u sumnji u pogledu činjenice primjene nasilja i da li je optuženi oštećenu udario otvorenom šakom u predjelu lica, odnosno, desnog obraza kao i u pogledu činjenica da li je optuženi to učinio na način opisan u optužnici tj. da li je u prisustvu maloljetne djece, nakon kraće prepirke sa suprugom oštećenom S.S.K., u prostoriji kuhinje otvorenim dlanom oštećenoj zadao jedan udaraca u predjelu desnog obraza, te je rukama uhvatio u predjelu vrata snažno stiskajući, da bi potom, nakon što je oštećena otišla u prostoriju dnevnog boravka, prišao oštećenoj te joj iz ruku istrgao staklenu policu od frižidera, a potom je rukama uhvati za vrat i izgurao iz stana, te zaključao ulazna vrata. U vezi sa kvalitetom izvedenih dokaza,  sud je imao u vidu i težinu krivičnog djela za koje se optuženi tereti optužnicom tj. da je u pitanju krivično djelo za koje je propisana kazna od dvije do deset godina. 


Kako činjenice u vezi kojih je sud ostao u sumnji predstavljaju relevantne činjenice koje su obilježja krivičnog djela nasilje u porodici ili porodičnoj zajednici iz čl. 190. st. 1. u vezi st. 3. KZRS-a, odnosno od čijeg postojanja zavisi primjena odredaba krivičnog zakonodavstva, sud je rješio odlukom na način koji je povoljniji za optuženog u smislu čl. 3. st. 2. ZKP RS-a i osnovom odredbe čl. 298. st. 1. tač. v) ZKP RS-a, istog oslobodio od optužbe. 

Obzirom da je optuženi oslobođen od optužbe, sud je na osnovu čl. 100. st.1. ZKPRS-a odlučio da troškovi postupka padaju na teret budžetskih sredstava suda.

         Zapisničar                                                                                       Predsjednik vijeća
    Branka Stevanović                                                                               Kasim Hajdarević  

UPUTSTVO O PRAVNOM LIJEKU: Protiv ove presude može se izjaviti žalba Okružnom sudu u Doboju u roku od 15 dana od dana prijema prepisa presude. Žalba se podnosi putem ovog suda u dovoljnom broju primjeraka za sud i protivnu stranu.

